የአርቲስት ሚካያ በሀይሉ ቀብር ስነ-ስርአት ተፈፀመ
 – ከባለፈው መስከረም ጀምሮ በገጠማት የደም ስር መቆጣት የህክምና ክትትል ስታደርግ የቆየችው አርቲስት ሚካያ በሀይሉ ታህሳስ 15 ቀን ምሽት 4 ሰአት አካባቢ በተወለደች በ36 አመቷ በጥቁር አንበሳ ሆስፒታል በድንገት ህይወቷ በማለፉ በትናንትናው ዕለት በለቡ ገብርኤል ስርዓተ ቀብሯ ተካሂዷል።ከእናቷ ከወይዘሮ ሙሉ እመቤት ፀጋዬ እና ከአባቷ አቶ በሀይሉ ገለታ ግንቦት 22 ቀን 1969 አዲስ አበባ ቄራ አካባቢ ተወልዳ ያደገችው ሚካያ፣ የመጀመሪያ ደረጃ  ትምህርቷን በቤተልሄም 1ኛ ደረጃ የህዝብ ት/ቤት የሁለተኛ ደረጃ ትምህርቷን ደግሞ በአብዮት ቅርስ ት/ቤት ተከታትላለች፡፡በ1994 መጀመሪያ አካባቢ ድንገት በኢቲቪ የአለቤ ሾው ቀርባ ስታዜም የተመለከቷት የሙዚቃ አቀናባሪ አልያስ መልካና ድምፃዊ ሚካኤል በላይነህ ወዲያው የአብረን እንስራ ጥያቄ አቀረቡላት፡፡በኤልያስ መልካ ፕሮዲውሰርነትም ቀደም ሲል የሰማናቸውን ጨምሮ 11 ዘፈኖች የተካተቱበትን “ሸማመተው” አልበሟን በ1999 አሳተሙት፡፡በዚህ አልበም ውስጥ በሚገኘው “ደለለኝ” የሙዚቃ ስራዋም በ2000 በናይጀሪያ በተካሄደው የኮራ የሙዚቃ ውድድር በመሳተፍ ከምርጥ አስሮች ውስጥ መግባት ችላ ነበር፡፡ከአዲስ አበባ ዩኒቨርሲቲም በኢትዮጵያ ቋንቋዎችና ስነ-ፅሁፍ የመጀመሪያ ዲግሪዋን  አግኝታለች፡፡ ሚካያ ከሙዚቃ ስራዋ ውጭ በመምህርነት በተለያዩ ትምህርት ቤቶች የሰራች ሲሆን በአሁኑ ሰአትም ሁለተኛ ድግሪዋን በመከታተል ላይ  እያለች ነው ሞት ያደናቀፋት፡፡አርቲስቷ በአሁኑ ሰአትም  “ሚካያ አርት ወርክስ” የተሰኘ ድርጅት አቋቁማ ለሀገሪቱ ኪነ-ጥበብ መጎልበት የድርሻዋን እያበረከተች ነበር፡፡አርቲስት ሚካያ በሀይሉ የአንዲት ሴት ልጅ እናትም ነበረች፡፡ በ36 አመቷ ህይወቷ ያለፈው ድምፃዊት ሚካያ በሀይሉ ወዳጅ ዘመዶቿና አድናቂዎቿ በተገኙበት በለቡ ገብርኤል ቤተክርስቲያን በትናንትናው ዕለት የቀብር ስነ-ስርዓቷ ተፈፅሟ፡፡ ምንጭ – ኢሬቴድ 